title: Komisjoni rakendusmäärus (EL) 2019/1686, 8. oktoober 2019, millega lubatakse vastavalt Euroopa Parlamendi ja nõukogu määrusele (EL) 2015/2283 laiendada uuendtoidu lehmapiimavadaku põhivalkude isolaadi kasutusala ning muudetakse komisjoni rakendusmäärust (EL) 2017/2470 (EMPs kohaldatav tekst)

text:
                  9.10.2019

                  ET

                  Euroopa Liidu Teataja

                  L 258/13

         KOMISJONI RAKENDUSMÄÄRUS (EL) 2019/1686,
         8. oktoober 2019,
         millega lubatakse vastavalt Euroopa Parlamendi ja nõukogu määrusele (EL) 2015/2283 laiendada uuendtoidu lehmapiimavadaku põhivalkude isolaadi kasutusala ning muudetakse komisjoni rakendusmäärust (EL) 2017/2470
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 25. novembri 2015. aasta määrust (EL) 2015/2283, mis käsitleb uuendtoitu, millega muudetakse Euroopa Parlamendi ja nõukogu määrust (EL) nr 1169/2011 ning tunnistatakse kehtetuks Euroopa Parlamendi ja nõukogu määrus (EÜ) nr 258/97 ja komisjoni määrus (EÜ) nr 1852/2001, (1) eriti selle artiklit 12,
         ning arvestades järgmist:

                     (1)

                     Määruses (EL) 2015/2283 on sätestatud, et liidus võib turule lasta ainult loa saanud ja liidu loetellu kantud uuendtoitu.

                     (2)

                     Määruse (EL) 2015/2283 artikli 8 kohaselt võeti vastus komisjoni rakendusmäärus (EL) 2017/2470, (2) millega kehtestati liidus lubatud uuendtoitude loetelu.

                     (3)

                     Määruse (EL) 2015/2283 artikli 12 kohaselt peab komisjon tegema otsuse uuendtoidu lubamise ja liidu turule laskmise ning liidu loetelu ajakohastamise kohta.

                     (4)

                     Komisjoni rakendusmäärusega (EL) 2018/1632 (3) anti luba vastavalt määrusele (EL) 2015/2283 lasta turule lehmapiimavadaku põhivalkude isolaat ning muudeti liidus lubatud uuendtoitude loetelu.

                     (5)

                     10. oktoobril 2018 esitas äriühing Armor Protéines S.A.S komisjonile taotluse laiendada lehmapiimavadaku põhivalkude isolaadi kasutusala määruse (EL) 2015/2283 artikli 10 lõike 1 tähenduses. Taotletud muudatused käsitlevad lehmapiimavadaku põhivalkude isolaadi kasutamist meditsiinilisel näidustusel kasutamiseks ettenähtud toidus, nagu määratletud Euroopa Parlamendi ja nõukogu määruses (EL) nr 609/2013, (4) ja kuni 12-kuustele imikutele ettenähtud toidulisandites, nagu määratletud Euroopa Parlamendi ja nõukogu direktiivis 2002/46/EÜ (5).

                     (6)

                     24. jaanuaril 2019 konsulteeris komisjon Euroopa Toiduohutusametiga (edaspidi „toiduohutusamet“), paludes määruse (EL) 2015/2283 artikli 10 lõike 3 kohaselt teha täiendava hindamise lehmapiimavadaku põhivalkude isolaadi kui uuendtoidu kasutusala laiendamise kohta.

                     (7)

                     14. märtsil 2019 võttis toiduohutusamet vastu teadusliku arvamuse „Safety of whey protein isolate for extended uses in foods for special medical purposes and food supplements for infants pursuant to Regulation (EU) 2015/2283“ (6) (Määruse (EL) 2015/2283 kohane hinnang vadaku põhivalkude isolaadi ohutusele laiendatud kasutamise korral meditsiinilisel näidustusel kasutamiseks ettenähtud toidus ja lastele ettenähtud toidulisandites). See teaduslik arvamus vastab määruse (EL) 2015/2283 artiklis 11 sätestatud nõuetele.

                     (8)

                     Kõnealune teaduslik arvamus andis piisavalt alust kinnitada, et lehmapiimavadaku põhivalkude isolaat vastab taotletava laiendatud kasutamise ja kasutuskoguste korral meditsiinilisel näidustusel kasutamiseks ettenähtud toidus ja kuni 12-kuustele imikutele ettenähtud toidulisandites määruse (EL) 2015/2283 artikli 12 lõikele 1. Kõnealuses arvamuses jõudis toiduohutusamet järeldusele, et laiendatud kasutus ei suurendaks uuendtoidu võimalikku tarbimist võrreldes 2018. aasta arvamuses (7) esitatud hinnanguga. Seepärast on asjakohane muuta liidu lubatud uuendtoitude loetelu, et lisada sinna lehmapiimavadaku põhivalkude isolaadi lubatud kasutuse laiendus.

                     (9)

                     Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1

               1.   Rakendusmääruse (EL) 2017/2470 alusel kehtestatud liidu uuendtoitude loetellu tehtud kannet, milles käsitletakse lehmapiimavadaku põhivalkude isolaati, muudetakse käesoleva määruse lisa kohaselt.

               2.   Lõikes 1 osutatud kanne liidu loetelus hõlmab käesoleva määruse lisas sätestatud kasutustingimusi ja märgistamisnõudeid.

               3.   Käesolevas artiklis antud luba kohaldatakse ilma, et see piiraks määruse (EL) nr 609/2013 ja direktiivi 2002/46/EÜ sätteid.

            Artikkel 2
            Rakendusmääruse (EL) 2017/2470 lisa muudetakse vastavalt käesoleva määruse lisale.

            Artikkel 3
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 8. oktoober 2019

                  Komisjoni nimel

                  president

               Jean-Claude JUNCKER

            (1)  ELT L 327, 11.12.2015, lk 1.

            (2)  Komisjoni 20. detsembri 2017. aasta rakendusmäärus (EL) 2017/2470, millega vastavalt Euroopa Parlamendi ja nõukogu määrusele (EL) 2015/2283 uuendtoidu kohta kehtestatakse liidu uuendtoitude loetelu (ELT L 351, 30.12.2017, lk 72).

            (3)  Komisjoni 30. oktoobri 2018. aasta rakendusmäärus (EL) 2018/1632, millega lubatakse vastavalt Euroopa Parlamendi ja nõukogu määrusele (EL) 2015/2283 lasta uuendtoiduna turule lehmapiimavadaku põhivalkude isolaat ning muudetakse komisjoni rakendusmäärust (EL) 2017/2470 (ELT L 272, 31.10.2018, lk 23).

            (4)  Euroopa Parlamendi ja nõukogu 12. juuni 2013. aasta määrus (EL) nr 609/2013 imikute ja väikelaste toidu, meditsiinilisel näidustusel kasutamiseks ettenähtud toidu ning kehakaalu alandamiseks ettenähtud päevase toidu asendajate kohta, millega tunnistatakse kehtetuks nõukogu direktiiv 92/52/EMÜ, komisjoni direktiivid 96/8/EÜ, 1999/21/EÜ, 2006/125/EÜ ja 2006/141/EÜ, Euroopa Parlamendi ja nõukogu direktiiv 2009/39/EÜ ning komisjoni määrused (EÜ) nr 41/2009 ja (EÜ) nr 953/2009 (ELT L 181, 29.6.2013, lk 35).

            (5)  Euroopa Parlamendi ja nõukogu 10. juuni 2002. aasta direktiiv 2002/46/EÜ toidulisandeid käsitlevate liikmesriikide õigusaktide ühtlustamise kohta (EÜT L 183, 12.7.2002, lk 51).

            (6)  EFSA Journal 2019; 17 (4): 5659.

            (7)  EFSA Journal 2018; 16 (7): 5360.

            LISA
            Rakendusmääruse (EL) 2017/2470 lisa muudetakse järgmiselt.

                        1)

                        Tabelis 1 („Lubatud uuendtoidud“) asendatakse lehmapiimavadaku põhivalkude isolaati käsitlev kanne järgmisega:

                                    „Lubatud uuendtoit

                                       Uuendtoidu kasutamise tingimused

                                       Täiendavad märgistuse erinõuded

                                       Muud nõuded

                                       Andmekaitse

                                    Lehmapiimavadaku põhivalkude isolaat

                                       Määratud toidugrupp

                                       Piirnorm

                                    Uuendtoidu nimetus seda sisaldava toiduaine märgistusel on „piimavadaku valkude isolaat“.
                                    Lehmapiimavadaku põhivalkude isolaati sisaldavate toidulisandite etiketil esitatakse järgmine teave:
                                    „Seda toidulisandit ei tohiks tarbida alla 1-/3-/18-aastased (*) imikud/lapsed/noorukid.“
                                    (*) Olenevalt vanuserühmast, kellele toidulisand on ette nähtud.

                                    Luba antud 20. novembril 2018. Käesolev kanne põhineb määruse (EL) 2015/2283 artikli 26 kohaselt kaitstud konfidentsiaalsetel teaduslikel tõenditel ja teadusandmetel. Taotleja: Armor Protéines S.A.S., 19 bis, rue de la Libération, 35460 Saint-Brice-en-Coglès, Prantsusmaa. Andmekaitseperioodi vältel võib uuendtoitu lehmapiimavadaku põhivalkude isolaati liidus turule lasta üksnes Armor Protéines S.A.S., välja arvatud juhul, kui mõni hilisem taotleja saab kõnealuse uuendtoidu jaoks loa määruse (EL) 2015/2283 artikli 26 kohaselt kaitstud konfidentsiaalsetele teaduslikele tõenditele ega teadusandmetele osutamata või Armor Protéines S.A.S. nõusolekul. Andmekaitse aegumise kuupäev: 20. november 2023.“

                                    Imiku piimasegud, nagu määratletud määruses (EL) nr 609/2013
                                    Jätkupiimasegud, nagu määratletud määruses (EL) nr 609/2013
                                    Kehakaalu alandamiseks ettenähtud päevase toidu asendaja, nagu määratletud määruses (EL) nr 609/2013
                                    Meditsiinilisel näidustusel kasutamiseks ette nähtud toit, nagu on määratletud määruses (EL) nr 609/2013
                                    Toidulisandid, nagu on määratletud direktiivis 2002/46/EÜ

                                    30 mg/100 g (pulbrina)
                                    3,9 mg/100 ml (kasutusvalmina)
                                    30 mg/100 g (pulbrina)
                                    4,2 mg/100 ml (kasutusvalmina)
                                    300 mg päevas
                                    30 mg/100 g (pulbrina, imikutele esimeste elukuude jooksul kuni sobiva lisatoidu kasutusele võtmiseni)
                                    3,9 mg/100 ml (kasutusvalmina, imikutele esimeste elukuude jooksul kuni sobiva lisatoidu kasutusele võtmiseni)
                                    30 mg/100 g (pulbrina, imikutele, kes saavad sobivat lisatoitu)
                                    4,2 mg/100 ml (kasutusvalmina, imikutele, kes saavad sobivat lisatoitu)
                                    58 mg päevas väikelaste puhul
                                    380 mg päevas 3–18-aastaste laste ja noorukite puhul
                                    610 mg päevas täiskasvanute puhul
                                    25 mg päevas imikute puhul
                                    58 mg päevas väikelaste puhul
                                    250 mg päevas 3–18-aastaste laste ja noorukite puhul
                                    610 mg päevas täiskasvanute puhul

                        2)

                        Tabelis 2 („Spetsifikatsioonid“) asendatakse lehmapiimavadaku põhivalkude isolaati käsitlev kanne järgmisega:

                                    „Lubatud uuendtoit

                                       Spetsifikatsioon

                                    Lehmapiimavadaku põhivalkude isolaat

                                       Kirjeldus

                                    Lehmapiimavadaku põhivalkude isolaat on rasvatust lehmapiimast etapiviisilise isoleerimise ja puhastamise teel saadud kollakashall pulber.

                                       Omadused/koostis

                                    Üldvalk (massiprotsendina toote massist): ≥ 90 %
                                    Laktoferriin (massiprotsendina toote massist): 25–75 %
                                    Laktoperoksüdaas (massiprotsendina toote massist): 10–40 %
                                    Muud valgud (massiprotsendina toote massist): ≤ 30 %
                                    TGF-β2: 12–18 mg/100 g
                                    Niiskusesisaldus: ≤ 6,0 %
                                    pH (5 massi/mahuprotsendiline lahus): 5,5–7,6
                                    Laktoos: ≤ 3,0 %
                                    Rasv: ≤ 4,5 %
                                    Tuhk: ≤ 3,5 %
                                    Raud: ≤ 25 mg/100 g

                                       Raskmetallid

                                    Plii: < 0,1 mg/kg
                                    Kaadmium: < 0,2 mg/kg
                                    Elavhõbe: < 0,6 mg/kg
                                    Arseen: < 0,1 mg/kg

                                       Mikrobioloogilised kriteeriumid

                                    Aeroobsete mesofiilsete bakterite arv: ≤ 10 000  CFU/g

                                       Enterobacteriaceae: ≤ 10 CFU/g

                                       Escherichia coli: 1 grammis ei leidu
                                    Koagulaaspositiivsed stafülokokid: 1 grammis ei leidu

                                       Salmonella: 25 grammis ei leidu

                                       Listeria: 25 grammis ei leidu

                                       Cronobacter spp.: 25 grammis ei leidu
                                    Hallitusseened: ≤ 50 CFU/g
                                    Pärmseened: ≤ 50 CFU/g

                                    CFU: kolooniat moodustav ühik.”


title: Komisjoni rakendusmäärus (EL) 2019/1687, 8. oktoober 2019, millega muudetakse rakendusmääruse (EL) 2017/2179 (millega kehtestatakse lõplik dumpinguvastane tollimaks Hiina Rahvavabariigist pärit keraamiliste plaatide suhtes) 1. lisa

text:
                  9.10.2019

                  ET

                  Euroopa Liidu Teataja

                  L 258/18

         KOMISJONI RAKENDUSMÄÄRUS (EL) 2019/1687,
         8. oktoober 2019,
         millega muudetakse rakendusmääruse (EL) 2017/2179 (millega kehtestatakse lõplik dumpinguvastane tollimaks Hiina Rahvavabariigist pärit keraamiliste plaatide suhtes) 1. lisa
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 8. juuni 2016. aasta määrust (EL) 2016/1036 kaitse kohta dumpinguhinnaga impordi eest riikidest, mis ei ole Euroopa Liidu liikmed, (1)

         võttes arvesse komisjoni 22. novembri 2017. aasta rakendusmäärust (EL) 2017/2179, millega kehtestatakse pärast Euroopa Parlamendi ja nõukogu määruse (EL) 2016/1036 artikli 11 lõike 2 kohast aegumise läbivaatamist lõplik dumpinguvastane tollimaks Hiina Rahvavabariigist pärit keraamiliste plaatide suhtes, (2) eriti selle artiklit 2,
         ning arvestades järgmist:
         A.
               KEHTIVAD MEETMED

                     (1)

                     Nõukogu kehtestas 12. septembril 2011 rakendusmäärusega (EL) nr 917/2011 (3) (edaspidi „esialgne uurimine“) Hiina Rahvavabariigist (edaspidi „HRV“) pärit keraamiliste plaatide (edaspidi „vaatlusalune toode“) impordi suhtes lõpliku dumpinguvastase tollimaksu. Võttes arvesse esialgse uurimise ajal koostööd teinud Hiina eksportivate tootjate suurt arvu, moodustati Hiina eksportivatest tootjatest valim ning valimisse kaasatud äriühingutele kehtestati individuaalne väärtuseline tollimaks vahemikus 13,9 % (4) kuni 36,5 %, samas kui teistele koostööd teinud, kuid valimisse kaasamata äriühingutele kehtestati 30,6 % suurune tollimaksumäär. Koostööst hoidunud Hiina eksportivatele tootjatele kehtestatud jääktollimaks ulatus 69,7 %-ni.

                     (2)

                     Pärast aegumise läbivaatamist otsustas komisjon 22. novembril 2017 rakendusmäärusega (EL) 2017/2179 säilitada kehtivad dumpinguvastased tollimaksud.

                     (3)

                     Kui uus Hiina eksportiv tootja esitab komisjonile piisavad tõendid, võib komisjon vastavalt rakendusmääruse (EL) 2017/2179 artiklile 2 kõnealuse määruse I lisa muuta ja määrata uuele eksportivale tootjale tollimaksumäära, mida kohaldatakse koostööd tegevate äriühingute suhtes, kes on valimisse kaasamata või kellele ei võimaldata individuaalset kohtlemist – nimelt kaalutud keskmise tollimaksumäära 30,6 %.

               B.
               TAOTLUS UUE EKSPORTIVA TOOTJA REŽIIMI KOHALDAMISEKS

                     (4)

                     Oktoobris 2018 andis pärast rakendusmääruse (EL) 2017/2179 avaldamist endast teada äriühing Zhuhai Xuri Ceramics Co., Ltd (edaspidi „taotluse esitaja“) ja esitas taotluse uue eksportiva tootja režiimi kohaldamiseks ning taotles seega, et tema suhtes kohaldataks tollimaksumäära, mis kehtestati HRV koostööd tegevatele äriühingutele, keda valimisse ei kaasatud või kellele ei võimaldata individuaalset kohtlemist, nimelt 30,6 % tollimaksumäära. Taotleja väitel vastab ta kõigile kolmele rakendusmääruse (EL) 2017/2179 artiklis 2 sätestatud kriteeriumile.

                     (5)

                     Selleks et teha kindlaks, kas taotleja vastab kõnealustele kriteeriumidele, palus komisjon taotlejal täita küsimustiku. Pärast küsimustiku vastuste analüüsimist leidis komisjon, et taotleja esitas piisavalt teavet, ega nõudnud täiendavat tõendusmaterjali.

                     (6)

                     Komisjon teavitas liidu tootmisharu taotlusest uue eksportiva tootja režiimi kohaldamiseks, andes tootmisharule võimaluse märkusi esitada. Komisjonile ei esitatud ühtegi märkust.

               C.
               TAOTLUSE ANALÜÜS

                     (7)

                     Seoses rakendusmääruse (EL) 2017/2179 artikli 2 punktis a sätestatud tingimusega uuris komisjon esimese kriteeriumi puhul põhjalikult taotleja müügireskontrot, mis koostati uurimisperioodi ajal. Reskontro kajastas ainult omamaist müüki.

                     (8)

                     Muude müügiandmete, ELi tollistatistika ja dokumentide täiendava kontrollimise järel ei leitud tõendeid, mis oleksid kinnitanud, et taotluse esitaja eksportis vaatlusalust toodet liitu enne uurimisperioodi või selle ajal. Seepärast järeldas komisjon olemasoleva teabe põhjal, et taotleja vastab esimesele kriteeriumile.

                     (9)

                     Seoses rakendusmääruse (EL) 2017/2179 artikli 2 punktis b sätestatud tingimusega täheldas komisjon teise kriteeriumi puhul, et taotleja organisatsiooniline struktuur hõlmab kümmet seotud äriühingut. Kaks nendest seotud äriühingutest tegelesid uurimisperioodi ajal vaatlusaluse toote tootmisega, kuid tegutsesid ainult riigisiseselt. Esitatud tõendite põhjal ei tuvastatud täiendavaid kaubanduslikke ega tegevuslikke sidemeid Hiina eksportijate või tootjatega, kelle suhtes kehtivad dumpinguvastased meetmed. Viis nendest seotud äriühingutest asutati pärast uurimisperioodi ning ülejäänud kolm ei olnud seotud vaatlusalust toodet hõlmava äritegevusega. Seega järeldas komisjon, et taotleja vastab teisele kriteeriumile.

                     (10)

                     Seoses rakendusmääruse (EL) 2017/2179 artikli 2 punktis c sätestatud tingimusega tegi komisjon kolmanda kriteeriumi puhul esitatud dokumentaalsetele tõenditele tuginedes kindlaks, et taotluse esitaja ei olnud vaatlusalust toodet pärast uurimisperioodi liitu eksportinud. Taotleja esitas siiski tõendid selle kohta, et tal on tühistamatu lepinguga võetud kohustus vaatlusaluse toote märkimisväärsete koguste müügiks liitu. Seepärast järeldas komisjon, et taotleja vastab kolmandale kriteeriumile.

                     (11)

                     Liidu tootmisharu ei esitanud mingeid tõendeid ega teavet selle kohta, et taotluse esitaja ei vastaks mõnele kolmest kriteeriumist.

               D.
               JÄRELDUS

                     (12)

                     Komisjon järeldas, et taotleja vastab kõigile kolmele kriteeriumile ja tema suhtes tuleks kohaldada uue eksportiva tootja režiimi. Seepärast tuleks taotleja nimi lisada rakendusmääruse (EL) 2017/2179 I lisas esitatud selliste koostööd tegevate tootjate loetellu, kes ei kuulu valimisse või kelle suhtes ei kohaldata individuaalset kohtlemist.

               E.
               AVALIKUSTAMINE

                     (13)

                     Taotluse esitajat ja liidu tootmisharu teavitati olulistest faktidest ja kaalutlustest, mille põhjal peeti asjakohaseks kehtestada koostööd tegevate, kuid valimisse kaasamata Hiina eksportivate tootjate suhtes kohaldatav dumpinguvastane tollimaksumäär äriühingule Zhuhai Xuri Ceramics Co. Ltd.

                     (14)

                     Huvitatud isikutele anti võimalus esitada märkusi, mida võeti nõuetekohaselt arvesse, kui need olid õigustatud.

                     (15)

                     Käesoleva määrusega ette nähtud meetmed on kooskõlas alusmääruse artikli 15 lõike 1 kohaselt asutatud komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Järgmine äriühing lisatakse rakendusmääruse (EL) 2017/2179 I lisas esitatud nende Hiina koostööd tegevate tootjate loetelusse, kes ei kuulu valimisse või kelle suhtes ei kohaldata individuaalset kohtlemist:

                        Nimi

                        TARICi lisakood

                        Zhuhai Xuri Ceramics Co., Ltd

                        C505

            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 8. oktoober 2019

                  Komisjoni nimel

                  president

               Jean-Claude JUNCKER

            (1)  ELT L 176, 30.6.2016, lk 21.

            (2)  ELT L 307, 23.11.2017, lk 25.

            (3)  Nõukogu 12. septembri 2011. aasta rakendusmäärus (EL) nr 917/2011, millega kehtestatakse Hiina Rahvavabariigist pärit keraamiliste plaatide impordi suhtes lõplik dumpinguvastane tollimaks ja nõutakse lõplikult sisse selle suhtes kehtestatud ajutine tollimaks (ELT L 238, 15.9.2011, lk 1).

            (4)  Rakendusmäärust (EL) nr 917/2011 on hiljem muudetud komisjoni 11. märtsi 2015. aasta rakendusmäärusega (EL) 2015/409.